
PE URMELE LUI ION CREANGĂ 

OAMENII ŞI LOCURILE 

Intro concentrare de iarnă «pe zonă », ne-am întâlnit 
în drum cu Humuleştii şi am rămas acolo. Sat vechi de 
răzeşi, sălăşluit pe valea Ozanei, cu bătătura în Târgul 
Neamţului şi cu celălalt capăt răvăşit departe pe deal, de 
unde începe să se zărească valea Moldovei. Iarna lungă 
şi primăvara mai târzie cu două, trei săptămâni decât la 
şes, zăvorăşte oamenii în casă, trage gluga de zăpadă 
peste marginea streşinilor, fumegă ceţuri greoaie din pădu¬ 
rile apropiate, prinde sloiuri la fântâni şi poduri, îngheaţă 
gârlele peste care se croiesc deadreptul pârtii către maha¬ 
lalele Târgului. Oamenii şi copacii, casele şi uliţele par 
aşezate la locul lor de când lumea. Nimic nu se schimbă: 
nici vorba, nici straiele, nici obiceiurile. Totul pare rânduit 
după o preconcepută hotărîre. Aceasta este starea lucru¬ 
rilor dela munte. Aici eternitatea a pus piatră de temelie. 
Numai chipul cel vremelnic al oamenilor este altul. Cei 
mai tineri au luat locul celor bătrâni şi s’au scurs astfel pe 
crugul vieţii vreo două generaţii până la cei de astăzi. Câte 
Smărăndiţe trăiesc oare pe aici şi cine le mai ţine seama ? 
Fapt neîndoielnic este că fetele sunt ochioase, cu părul 
negru şi obrajii rumeniţi, bune de gură dar şi aprinse la 

treabă. Nu este deci de mirare, că Nică al lui Ştefan al Petrei 
s’a îndrăgostit tare de una din aceste Smărăndiţe, «o sgâtie 
de copilă ageră la minte şi aşa de silitoare, de întrecea mai 
pe toţi băieţii şi din carte, dar şi din nebunii». 

Cu Bădiţă Vasile şi cu Smărăndiţa încep Amintirile din 
copilărie, şi alăturea de ei păşesc şi alţii, făpturi făurite 
în zodia ţapului, oameni dintr’o bucată. In această umani¬ 
tate rurală nu sunt nici pe departe chipuri zugrăvite din 
imaginaţie, ci oameni foarte obişnuiţi şi naturali, de o 
realitate curentă, care-şi prelungeşte existenţa prin toate 
deceniile. Cine va avea răbdarea să cerceteze actele de 
stare civilă, va găsi oameni mulţi cu numele Oşlobanu, chear 
un sat din apropiere, se ce numeşte Oşlobeni. Mulţi vecini 
din partea locului au chear nume ciudate şi pocite, apro¬ 
pierea dintre nume şi pronume este hazlie, de parcă acei 
care găseau numele vroiau să-şi bată joc de pruncii din 
covată. Când Ion Creangă vorbeşte de Vasile Ţandură, de 
Popa Oşlobanu, de Moş Chiorpec Ciubotarul, de Trăsnea, 
Moş Bodrângă, de Mogorogea vărul său, şi de atâţia alţii, 
aceştia sunt oameni ca toţi ceilalţi şi îi întâlnim şi astăzi 
asemenea. Ion Creangă n’a selecţionat aceste exemplare, 
ci numai le-a cules din lumea în care trăia. 

Ele au venit dela sine prin concursul împrejurărilor, şi 
locul lor bine statornicit nu este altul decât acela fixat de¬ 
finitiv de Ion Creangă. Intre nume şi personalitatea omului 
s’a petrecut o contopire trainică; omul a fuzionat cu ispră¬ 
vile sale. Nu poate fi închipuit altfel. Acest fapt de necon¬ 
testată evidenţă şi putere de sugestie, nu este un artificiu 
literar, căutat şi studiat, ci ţine de un simţ special de per¬ 
cepţie a realităţii, de însăşi psihologia oamenilor din aceste 

locuri. In viaţa de toate zilele, în întâmplările curente, 
oamenii sunt aşa după cum îi zugrăveşte Ion Creangă. 

Ereditatea povestitorului de partea mamei ţine din 
spiţa unui neam de plăieşi din Pipirig; din partea tatălui, 
din vâna răzăşească a Humuleştilor şi este încărcată cu 
fapte din domeniul intelectului şi al umorului. Se vede de 
aici că Ion Creangă nu era un exemplar răsărit la întâm¬ 
plare pe linia genealogică, ci crescut organic din tulpina 
vânjoasă a familiei. Virtuţile lui de povestitor nu rămân, 
prin urmare, singulare, ca un miracol al naturii, fenomen 
cu totul neaşteptat şi de neînţeles, ci îşi găsesc explicaţia 
în sângele moştenit. Smaranda, mama lui Ion Creangă, 
era o femeie gospodină, vrednică şi pricepută în toate înde¬ 
letnicirile casei; dela dânsa se trage învăţătura lui Ion 
Creangă pe care îl dăduse la şcoală şi vroia să-l vadă ajuns 
cât mai departe. Odată cu el, învăţase şi ea a scrie şi a 
citi, şi această legătură sufletească dintre mamă şi fiu este 
semnificativă până la ultima limită cunoscută a destinului 
ereditar. 

Dacă ne ridicăm la bunicul David Creangă din Pipirig, 
tatăl Smarandei, vom găsi aceeaşi dragoste de slove. In 
vremea lui îşi dăduse şi el băieţii la şcoală. David Creangă 
şi Smaranda au consfătuit gospodăreşte, cu multă înţe¬ 
lepciune, şi după asta au trimis pe Ion mai departe. In 
Amintiri , Ion Creangă ni-1 înfăţişază chear cu vorbele lui: 
« Dar cartea îţi aduce şi oarecare mângâiere. Eu să nu fi 
ştiut a citi, de mult aş fi înnebunit, câte am avut pe capul 
meu... Băietul văd că are ţinere de minte; şi numai după 
cât a învăţat cântă şi citeşte cât se poate de bine ». Zahei, 
fratele lui Ion Creangă, era un om de spirit, îi plăcea să 

povestească znoave şi anecdote şi era căutat şi preţuit 
pentru aceasta. Ion Creangă aflase în el, pe lângă fratele 
devotat, un bun prieten literar. însuşi Eminescu se împrie¬ 
tenise cu Zahei; îi plăcea tovărăşia lui şi îi asculta pove¬ 
ştile. Popa Gheorghe Creangă, fiul lui David, şi Ileana, 
sora lui Creangă, se trag tot pe această parte a eredi¬ 
tăţii, şi în copilăria lui şi de ei a fost îndrumat. 

Roadele germenului strămoşesc se văd pretutindeni în 
opera lui Ion Creangă. Alăturea de el vorbesc străbunii, 
bunicul şi mama, fratele Zahei şi rudele apropiate; toţi 
alcătuesc o mare familie şi prezenţa lor este tot atât de vie 
ca şi a personajelor din Povestiri. Trecerea din domeniul 
evocării în povestire şi legendă, se face aproape pe nesim¬ 
ţite. Isprăvile cu uratul de Crăciun; păţania cu pupăza 
mătuşii Măriuca; drăcăriile de tot felul cu ceilalţi tova¬ 
răşi sunt rupte din viaţa lui Ion Creangă. Şi cum a fost 
în copilărie şi în Amintiri, aşa a fost şi mai târziu, în viaţa 
de preot, de învăţător şi de scriitor. 

Ion Creangă este unul şi acelaşi, nedesminţit în toate 
fazele vieţii sale. Preot fiind, mergea la teatru, îşi tăiase 
părul, împuşcase ciorile de pe crucea bisericii, fusese pă¬ 
răsit de nevastă şi alte întâmplări asemenea care puteau 
să indigneze ipocritele feţe bisericeşti. Nu avem motive să 
credem că sancţiunile i-au pricinuit o mare durere sufle¬ 
tească. Le întâmpinase cu ironie şi chear cu batjocoră; 
cunoştea metehnele chiriarhilor şi nu se măsura cu slăbi¬ 
ciunea lor. 

Dacă Ion Creangă şi-ar fi povestit viaţa de mai târziu, 
dacă Amintirile ar fi avut o urmare, scrisă cu materialul 
cunoscut, ele ar fi fost o continuare a celor dintâi. Atât 

de mult rămăsese urma copilăriei, încât ele se contopi¬ 
seră cu personalitatea lui Ion Creangă. 

Nu se putea concepe altfel, nici nu ar fi dorit să fie. 
Amintirea era neştearsă. Originalitate puternică. în viaţă 
ca şi în scris; umor sănătos şi prompt în toate împrejurările, 
ţinându-se necontenit de şolticării şi de anecdote, hulpav 
şi fără « maniere »; în sfârşit, un răzeş moldovean mândru 
de «ţărănia »lui liberă. In lumea nouă, care-şi zorea ifosele 
şi moda occidentalizată. Ion Creangă a reprezentat bunul 
simţ şi filosofia rânduielilor autohtone. Trăia cu o vigoare 
rustică dragostea patriarhală, simplitatea vieţii naturale; 
dela îmbrăcăminte până la scris şi obiceiuri se afirmă în 
el ţăranul din Humuleşti, strămutat din casa părintească 
în bojdeuca din Ţicău. Această purtare în lume şi în legă¬ 
turile cu prietenii va fi dat mult de gândit cu deosebire 
junimiştilor, care-1 priveau cu oarecare rezervă şi teamă 
totodată, căci Ion Creangă şcrombăia pe podele, nu ţinea 
seama de nasurile delicate, trântea câte un răspuns de 
rămâneau înmărmuriţi ascultătorii. Intre occidentalismul 
înfumurat şi cosmopolit al Junimii şi «ţărănia » lui Ion 
Creangă era o deosebire fundamentală. Astfel se explică 
faptul că prietenia lui cea mai trainică a fost cu Mihai 
Eminescu. 

Aceste creiere geniale se completau reciproc. Ion Creangă 
se lăsa pătruns de vorba sinceră şi caldă a lui Mihai Emi¬ 
nescu, de darul lui poetic, de sufletul cuprinzător şi tainic 
care impunea respect şi admiraţie. Nu i-a înţeles subti¬ 
lităţile şi filosofia, dar l-a adâncit ca nimeni altul în zonele 
misterioase ale inimii, acolo unde vibra aceeaşi coardă 
patriarhală, cu ecouri melopeice spre dealurile împă- 

durite ale Moldovei. Mihai Eminescu descoperise în Ion 
Creangă pe învăţătorul copiilor şi al «multora din cei 
mari»; îl ascultase povestind şi rămăsese fermecat de cali¬ 
tăţile limbii, de chipul măestrit al stilului. O altă lume 
mijea din opera lui Ion Creangă. O lume cunoscută şi de 
Mihai Eminescu în copilărie, când, visător şi romantic, 
se lăsa vrăjit de bazmele bătrânilor din sat. La o ulcică 
de lut cu vin de Cotnari, mâncând udătură cu mămăligă 
dintr’un hârb de ceaun, s’a întărit prietenia dintre Ion 
Creangă şi Mihai Eminescu. Cât de departe erau ei atunci 
de răzbunările politice care îi vor atinge pe amândoi, cât 
de departe erau de mediul aristocratic al Junimii şi de 
lumea din juru-le, se vede şi din faptul că amândorora le 
plăcea să hoinărească noaptea prin împrejurimile laşului, 
în căutarea unei crâşme, loc nimerit de spovedanie sufle¬ 
tească şi de mărturisire tainică a gândurilor. 

Prietenia dintre cei doi scriitori are sensuri de adâncă 
înţelegere psihologică. Se întruchipa în această prietenie 
o predestinare miraculoasă, o contopire dintre doi oameni 
care vedeau în acelaşi fel viaţa şi aduceau, în destinul lor 
frânt de năpasta orăşenească a intelectului falsificat, o 
altă perspectivă, izvorîtă din bazm şi legendă, din baladă 
şi strămoşească evocare, şi deschisă către luminile clasi¬ 
cismului. Atunci s’a făurit fermecătoarea poveste a unei 
prietenii ideale. La Junimea veneau împreună; cât a ţinut 
convieţuirea în bojdeuca din Ţicău erau nedespărţiţi. Ion 
Creangă scria Moş Nichifor Coţcarul şi Mihai Eminescu 
Doina. Unul era îmbătat de voluptatea rustică, în celălalt 
izbucneau vulcanic sentimentele naţionaliste. Când ispră¬ 
veau de scris şi de citit, o porneau razna peste dealuri: 

din vale se auzea zgomotul surd al oraşului, Sodoma şi 
Gomora, Târgul Cucului, şi iscodirea calomnioasă a min¬ 
ciunii era mută. Talanga turmelor la păscut punea un 
contra punct acestei simfonii feerice. 

Când Mihai Eminescu s’a strămutat la Bucureşti, şi Ion 
Creangă a rămas singur la Iaşi, acesta îi scrie: « Bădie 
Mihai, nu pot să uit acele nopţi albe, când hoinăream 
prin Ciric şi Aroneanu, fără pic de gânduri rele... Vino, 
frate Mihai, vino, căci fără tine sunt străin ». Zilele negre 
ale lui Ion Creangă au început după boala lui Mihai Emi¬ 
nescu. Se legase între ei o prietenie prea mult omenească, 
trăiseră ceasuri de ideală înţelegere, se potriveau la gân¬ 
duri şi aveau acelaşi sânge moldovenesc în care doinea 
vraja munţilor şi clocotul râurilor. Când vestea morţii lui 
Mihai Eminescu (15 Iunie 1889) a pătruns la Iaşi, Ion 
Creangă a intrat în agonia morală. Peste câteva luni, la 
31 Decemvrie 1889 moare şi el. Cum ar fi putut oare supra¬ 
vieţui prietenului său ? Astfel se împlineşte un destin ome¬ 
nesc şi literar în strigătul de durere al singurătăţii. 

• * 

* * 

Ne amintim uneori ce spunea Giovanni Papini despre 
Dante: pentru a-1 înţelege, pretindea el, trebuie să fii artist, 
catolic şi florentin: lată o afirmare gravă, categorică, răs¬ 
picată parcă pentru a-1 zmulge pe Dante literaturii uni¬ 
versale. 

Dacă aplicăm această concepţie lui Ion Creangă şi 
încercăm a vedea în el un artist, un ţăran şi un moldovean, 
caracterizarea prin aceste trei cuvinte nu îngăduie nicio 

împotrivire. Ion Creangă este înfradevăr un artist al colo¬ 
rilor locale, al pitorescului, al frazei bogate în surprize, 
în amănunte; al stilului descriptiv şi direct. El povesteşte 
aşa cum ar vorbi. Prin firea sa, prin sensibilitate, prin 
orizontul intelectual, prin obiceiuri este un ţăran , şi nu 
dintre cei cheaburi sau pretenţioşi, sau din categoria măr¬ 
ginaşilor, cu vorbe orăşeneşti şi purtări de târgoveţ, ci un 
ţăran autentic, crescut din mijlocul mediului rural, cu toate 
atributele de veacuri ale fiinţei sale sufleteşti şi fizice. In 
Ion Creangă se oglindeşte prototipul ţăranului răzeş, sceptic 
şi ironic, batjocoritor chear, mândru de ţărănia lui pe care 
o poartă cu ostentaţie, refractar transplantării în mediul 
urban, în sfârşit, o figură exotică şi bizară pentru lumea 
împestriţată a târgurilor. 

Amănunte savuroase din purtările în societatea ieşană 
adeveresc cu prisosinţă acest fapt. Ion Creangă este excluziv 
un moldovean , om blând şi iertător, preface mânia în bat- 
jocoră şi nu se lasă târît de meschinăria practică a vieţii. 
Sexualismul lui Ion Creangă este încă o faţă a spiritului 
moldovenesc. Nu este însă vorba nici de o sexualitate 
frenetică şi brutală, de o vulgaritate râncedă, de un 
naturalism fiziologic, ci de o voluptate şăgalnică şi isco¬ 
ditoare, aşa după cum o insinuează cu şiretenie Moş 
Nichifor Coţcarul. 

Limba lui Ion Creangă este moldovenească; şi nu limba 
literară a cărturarilor, ci limba vorbită a poporului. O limbă 
saturată de expresii savuroase, de cuvinte plastice, care prin 
ea însăşi stârneşte râsul căci prea se potriveşte lucrurilor şi 
situaţiilor, prea este lipsită de abstracţiuni, fixând imagi¬ 
naţia creatoare a poporului pe conturul palpabil. Fiecare 

cuvânt este o imagine în sine, parcă ar fi o fotografie a 
unor sensaţii auditive şi tactile. Glosariul lui Al. Vasiliu 
şi G. T. Kirileanu, la ediţiile lui Ion Creangă, este o ilu¬ 
strare savuroasă a felului de a simţi al unui popor. Geniul 
creator al ţăranilor moldoveni se revarsă spumos în aceste 
cuvinte sau construcţii de limbă. Vorbirea curentă se dove¬ 
deşte mai bogată decât cea literară. 

La sfârşitul secolului al XlX-lea, când arta literară năzuia 
către intelectualizare şi urbanizare, când cuvintele se modelau 
după noţiuni de circulaţiune universală, Ion Creangă se 
pune deacurmezişul, se împotriveşte acestui fel de expri¬ 
mare şi întoarce drumul către arta poporului, crudă şi 
sinceră, fără subtilităţi psihologice şi artificii literare. Ade¬ 
vărata şcoală literară a lui Ion Creangă au fost clăcile din 
Humuleşti; din graiul oamenilor bătrâni a cules el povesti¬ 
rile, şi în felul lor chibzuit şi pe îndelete, cum se aşezau la 
vorbă, a descoperit darul descrierii. La clăcile lungi de 
iarnă, când limbile se desleagă şi sporovăială nu mai are 
hat, poveştile se ţin una de alta, imaginaţia scormoneşte 
noi întâmplări într’o curgere molcomă, cârmuită fără 
grabă, şi firul întrerupt după miezul nopţii este reluat a 
doua seară. «Dumnezeu să ne ţie, că cuvântul din poveste 
înainte mult mai este », spun oamenii din partea locului 
şi spunea aşijderea şi Ion Creangă. Ar fi greu de precizat 
ce parte anume aparţine fanteziei sale, şi care alta se leagă 
de memorie. 

Scriitorul cu virtuţile sale creatoare se întrepătrunde cu 
geniul inventiv ai poporului. Ion Creangă mărturiseşte 
psihologia unei rase şi este prin aceasta un tip reprezen¬ 
tativ. Nu-1 putem, prin urmare, desprinde de ţăranii moldo- 

veni şi cu toată tendinţa noastră de firesc orgoliu, de a 
face din el un tip universal, el rămâne un exponent al unei 
înconjurimi geografice limitate. «Ţărănia» şi moldove¬ 
nismul lui Ion Creangă sunt două realităţi prea autentice 
pentru a putea afla toate înţelesurile pe un plan universal. 
Totuşi, universalismul lui Ion Creangă există în însăşi 
demonstraţia faptului că valorile literare sunt expresii ale 
geniului etnic, şi prin arta lui, prin personaje şi măestrită 
închipuire, îl vedem mărit dincolo de ţărănie şi moldove¬ 
nism. 

Este surprinzător însă că pentru 6 categorie de cititori 
şi chear de literaţi, limba lui Ion Creangă, moldovenismele 
sale sunt privite cu oarecare curiozitate. Această limbă 
bogată a fost totuşi folosită de un neam de cărturari şi 
de scriitori: este limba Iui Mihai Eminescu şi a lui B. P. 
Hasdeu, a lui Calistrat Hogaş şi M. Sadoveanu, deci trebdie 
înţeleasă şi preţuită. Dacă Ion Creangă a fost mai moldo¬ 
vean decât ceilalţi, dacă regionalismul lui este mai pro¬ 
nunţat, şi totuşi a izbutit să fie un mare artist, aceasta 
înseamnă că particularismul etnic este o valoare în sine, 
căreia nu-i trebuia haina convenţională şi uniformă a limbii 
oficiale. Ion Creangă n’a fost academician şi nu este nici 
academic. 

In mijlocul povestirii se enunţă proverbe, înţelepciuni 
poporane, vorbe care pentru fiecare moldovean înseamnă 
o filosofie practică a vieţii; bunul simţ şi observaţiunea 
directă în corelaţiune cu traiul de toate zilele. Astfel se 
petrece o trecere nevăzută dela existenţa concretă a oame¬ 
nilor la povestea zugrăvită literar. Când citeşti bunăoară 
Soacra cu trei nurori , nici nu bagi de seamă că este o pove- 

ştire închipuită, căci gândul este furat de concretizarea 
aproape umană a întâmplărilor, aşa încât participarea citi¬ 
torului este directă, fără putinţa de a întrevedea ficţiunea 
sau contribuţia imaginaţiei. In Capra cu trei iezi, duşmănia 
dintre cumătrul lup, hapsân şi perfid, şi mama capră, este 
aidoma conflictului dintre o biată văduvă şi lacomul celi¬ 
batar îmbătrânit în rele. Capra şi lupul se umanizează de 
parcă ar fi chear oameni din Humuleşti, făpturi înzestrate 
cu virtuţi şi defecte omeneşti. Cât de ireală pare la prima 
înfăţişare povestirea Dănilă Prepeleac, atât de verosimil se 
arată tipul prostănacului şugubăţ, în diferitele lui ipostaze. 
Lucrurile merg astfel până la un punct, când Dănilă se 
întâlneşte cu Dracul. De aici intrăm în domeniul fanteziei. 
Dar Dănilă Prepeleac rămâne cum rămâne de altfel şi 
Stan Păţitul sau Ivan Turbincă, exemplare din viaţa 
rurală în care fabulosul se amestecă cu realitatea. Dacă 
facem abstracţie de Dumnezeu şi de Sfântul Petru, entităţi 
dinafara vieţii concrete, oare lupta cu moartea, căreia îi 
spune «Paşol, vidma, na turbinca », nu are ceva din revolta 
firească a omului împotriva morţii, din nesăţioasa dorinţă 
de a înfrunta fatalitatea ? Ivan Turbincă era un rus, un om 
altfel, care îşi căuta un rost în lume, şi dacă îl privim sub 
această înfăţişare, numele lui consacrat de blagoslovita 
turbincă ni se pare prea vrednic de miraculoasa întâlnire 
cu Dumnezeu şi cu Sfântul Petru. Vrem să spunem chear 
că aceste chipuri sfinte se umanizează în viaţa lui, şi acest 
fapt nu este tocmai atât din domeniul fanteziei atâta vreme 
cât poporul nu şi-l poate închipui altfel pe Dumnezeu, 
decât în feluritele lui întruchipări omeneşti. Dacă ţinem 
seama de superstiţiile, de eresurile şi datinele poporului 

român, întâlnirea cu Dumnezeu este, dacă nu firească, 
oricum posibilă. Celelalte personaje de proporţii colo¬ 
sale, cum ar fi Gerilă, Ochilă, Păsări-Lăţi-Lungilă, 
Setilă, Flămânzilă sau Sfarmă-Piatră şi Strâmbă-Lemne, 
sunt de aceeaşi dimensiune cu Făt-Frumos Fiul Epei 
sau cu Harap Alb. Poporul măreşte personalitatea eroi¬ 
lor săi până Ia înălţimea fantastică a făpturilor mito¬ 
logice. Dar adâncul omenesc al firei le pogoară printre 
muritori, şi aici se întrevede participarea acestor figuri 
legendare la durerile, umilinţele şi izbânzile provocate de 
conflicte umane. 

Armonia dintre fond şi formă este o virtute prea evidentă 
în opera lui Ion Creangă, şi această calitate îi subliniază 
clasicismul. Oamenii sunt vii, caracterizaţi sufleteşte pri.i 
propriile lor cuvinte. Trăiesc o viaţă liberă, epicureică, 
senină şi plină de voioşie. Toţi sunt simpatici şi comuni¬ 
cativi, toţi au o căldură lăuntrică pe care nu o pot stân¬ 
jeni necazurile şi durerile. Povestirile lui Ion Creangă 
au un fond optimist şi dinamic; puteri miraculoase scobo- 
rîte din legendara existenţă a eroilor populari însufleţesc 
acţiunea lor. Cadrul de lumină şi cuceritoarea seninătate, 
pitorescul viu colorat al «jaturii dă reliefuri pronunţate,’ 
peste care adie, ca o undă de mister, fluidul nezăgăzuit al 
vieţii. Unii eroi au o existenţă dublă, de întristare şi nădejde, 
de înfrângere şi izbândă, un patos cavaleresc îi poartă 
prin isprăvi îndrăzneţe până când izbutesc să cucerească 
lucrul dorit. Harap Alb, Făt-Frumos, se luptă cu răul şi cu 
urîtul, ei sunt purtătorii unui destin sublim, al binelui şi 
frumosului. Aoeasta este însăşi concepţia filosofică a popo¬ 
rului, tradiţia tutelară a unei s'imţiri colective, oglinda ere- 

dinţei în bine şi în adevăr. Zăcămintele seculare ale folclo¬ 
rului au dat contur de prodigioasă existenţă acestor închi¬ 
puiri. Ion Creangă le-a făcut să circule într’o înfăţişare 
literară limpezită, echilibrând măestrit fondul şi forma. 
Din această pricină. Poveştile au o circulaţiune nelimitată, 
pentru toate timpurile, pentru toate categoriile sociale, 
pentru toate formele de cultură. 

